Document ID: 32002D0183

32002D0183
L 061/56
JURNALUL OFÍCIAL AL UNIUNII EUROPENE
DECIZIA COMISIEI
din 28 februarie 2002
de modificare a Deciziilor 95/233/CE și 96/482/CE privind importurile de păsări vii provenind din țări terțe, în ceea ce privește Bulgaria, și de abrogare a Deciziei 96/483/CE
[notificată cu numărul C(2002) 641]
(Text cu relevanță pentru SEE)
(2002/183/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează schimburile intracomunitare și importurile din țări terțe de păsări de curte și de ouă pentru incubație (1), astfel cum a fost modificată ultima dată prin Decizia 2001/867/CE a Comisiei (2), în special articolul 21, articolul 23 alineatul (1) și articolele 24 și 26,
întrucât:
(1)
Decizia 95/233/CE a Comisiei (3), astfel cum a fost modificată ultima dată prin Decizia 2001/751/CE (4), stabilește listele de principiu cu țările terțe din care statele membre autorizează importurile de păsări vii și de ouă destinate incubației, inclusiv ratite și ouăle lor destinate incubației.
(2)
Decizia 96/482/CE a Comisiei (5), astfel cum a fost modificată ultima dată prin Decizia 2000/505/CE (6), stabilește normele de aplicare a importurilor de păsări vii și de ouă destinate incubației, precum și certificatele respective de sănătate animală.
(3)
Decizia 96/483/CE a Comisiei (7), astfel cum a fost modificată ultima dată prin Decizia 96/628/CE (8), stabilește lista țărilor terțe autorizate să utilizeze modele specifice de certificate de sănătate animală.
(4)
Bulgaria a solicitat autorizație pentru exportul de păsări vii și de ouă destinate incubației către Comunitate și a furnizat garanțiile necesare.
(5)
O inspecție efectuată de serviciile Comisiei în Bulgaria în octombrie 2000 a demonstrat că această țară deține servicii sanitar-veterinare suficient de structurate și organizate, în ceea ce privește situația zoosanitară a păsărilor de curte.
(6)
De asemenea, autoritățile veterinare bulgare au putut demonstra că cerințele de sănătate animală specifice prevăzute de Decizia 96/482/CE sunt îndeplinite.
(7)
Bulgaria trebuie deci adăugată pe listele țărilor terțe stabilite prin Decizia 95/233/CE.
(8)
Croația a fost autorizată să exporte numai păsări vii și ouă destinate incubației care provin din anumite regiuni de pe teritoriul său. Controalele realizate în septembrie/octombrie 1997 și în octombrie 2000 au demonstrat că nu mai este necesar să se păstreze regionalizarea acestui teritoriu.
(9)
Din motive de transparență, lista prevăzută de anexa la Decizia 96/483/CE va fi încorporată în Decizia 96/482/CE. De asemenea, Bulgaria va fi adăugată la această listă, iar întreg teritoriul Croației va figura fără regionalizare.
(10)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexele I și II la Decizia 95/233/CE se înlocuiesc cu anexele I și II la prezenta decizie.
Articolul 2
La articolul 2 din Decizia 96/482/CE, alineatul (1) se elimină și se înlocuiește cu următorul text:
„(1) Statele membre autorizează importurile:
(a)
de păsări de reproducție sau pentru producție, provenind din țări terțe sau din regiuni din țările terțe enumerate la partea I coloana A din anexa I la prezenta decizie, care sunt conforme cu cerințele din modelul A al certificatului de sănătate animală prevăzut la partea II din anexa I la prezenta decizie;
(b)
de ouă destinate incubației, provenind din țări terțe sau din regiuni din țările terțe enumerate la partea I coloana B din anexa I la prezenta decizie, care sunt conforme cu cerințele din modelul B al certificatului de sănătate animală prevăzut la partea II din anexa I la prezenta decizie;
(c)
de pui de o zi, provenind din țări terțe sau din regiuni din țările terțe enumerate la partea I coloana C din anexa I la prezenta decizie, care sunt conforme cu cerințele din modelul C al certificatului de sănătate animală prevăzut la partea II din anexa I la prezenta decizie;
(d)
de păsări pentru tăiere și de păsări destinate aprovizionării cu vânat pentru repopulare, provenind din țări terțe sau din regiuni din țările terțe enumerate la partea I coloana D din anexa I la prezenta decizie, care sunt conforme cu cerințele din modelul D al certificatului de sănătate animală prevăzut la partea II din anexa I la prezenta decizie,
cu condiția să fie însoțite de certificatul respectiv completat corespunzător și semnat.”
Articolul 3
Anexa III la prezenta decizie devine partea I din anexa I la Decizia 96/482/CE, iar anexa I la Decizia 96/482/CE devine partea II din anexa I.
Articolul 4
Decizia 96/483/CE se abrogă.
Articolul 5
Prezenta decizie se adresează statelor membre.
Adoptată la Bruxelles, 28 februarie 2002.

Labels: 17
5
3
6
18